# ЈАВНИ ПОЗИВ

Канцеларија за информационе технологије и електронску управу (у даљем тексту: ИТЕ) у сарадњи са Програмом Уједињених нација за развој (у даљем тексту: УНДП) позива организације у области сајбер безбедности, регистроване у складу са Законом о удружењима ("Сл. гласник РС", бр. 51/2009, 99/2011 - др. закони и 44/2018 - др. закон), да се пријаве за учешће у реализацији „Сајбер дистрикта“.

## О САЈБЕР ДИСТРИКТУ:

Сајбер дистрикт представља специјализовани простор за развој, тестирање и промоцију решења у области сајбер безбедности и примене вештачке интелигенције у овој области, са фокусом на подршку јавном сектору, привреди и универзитетско-академском сектору. Кроз Сајбер дистрикт жели се подстаћи трансфер знања, дигитална трансформација, као и изградња отпорности јавне управе, приватног сектора и друштва у целини.

## ЦИЉЕВИ САЈБЕР ДИСТРИКТА:

Организација изабрана овим позивом спроводиће активности у оквиру Сајбер дистрикта уз подршку ИТЕ и очекује се да својим деловањем допринесе следећим циљевима:

1. Јачање културе сајбер безбедности и дигиталне одговорности

Развијање и промовисање вредности дигиталне писмености, етике и безбедности кроз инклузивне јавне кампање, медијске садржаје, едукативне догађаје и директан рад са грађанима, установама и организацијама. Посебан акценат је на превенцији ризика и изградњи отпорне сајбер културе у јавном сектору.

1. Унапређење знања и вештина у јавном и приватном сектору

Планирање и спровођење специјализованих обука, тренинга и радионица намењених запосленима у државним институцијама, стартапима, образовним установама, приватном сектору и широј заједници, с циљем унапређења практичних капацитета за заштиту података, управљање ризицима и примену безбедносних ИКТ решења.

1. Инфраструктурна подршка иновацијама и технолошком развоју

Обезбеђивање услова за развој, тестирање и пилотирање напредних решења у области сајбер безбедности и вештачке интелигенције, кроз програме подршке стартапима, инкубацију, менторства, акцелерацију и сарадњу са индустријом и научним институцијама.

1. Платформа за сарадњу и умрежавање

Сајбер дистрикт функционише као чвориште за успостављање оперативне сарадње између јавне управе, привреде, академије и међународних партнера – уз циљ јачања националне и регионалне сајбер отпорности и координисаног одговора на изазове дигиталног доба.

1. Подршка примени науке и трансферу технологија у праксу

Стварање услова за директно повезивање истраживачких пројеката и научних института са потребама јавне управе и тржишта, уз подстицање примене иновација у реалним сценаријима и оснаживање комерцијализације развијених решења.

1. Стратешко учешће у развоју јавних политика

Активно ангажовање у процесима формулисања и унапређења регулаторног и стратешког оквира у области дигиталне безбедности, кроз предлагање мера, учешће у експертским телима и конструктиван дијалог са доносиоцима одлука.

ИТЕу складу са циљевима овог Позива и у оквиру јавног интереса, обезбеђује одабраним организацијама из области сајбер безбедности, које делују у складу са јавним интересом и испуњавају Услове овог позива, следеће могућности у оквиру **Сајбер дистрикта**:

Приступ инфраструктури Сајбер дистрикта, која се састоји од:

* Лабораторијског простора и технолошких капацитета за реализацију пројеката, сајбер вежби и активности у јавном интересу;
* Коришћења савремено опремљених радних јединица (open-space окружење или мање засебне јединице), као и простора за тимски рад, едукацију и развој;
* Специјализованог окружења за тестирање, sandbox окружења и симулациона окружења за сајбер тренинг;
* Простор и инфраструктура користе се у оквиру пројектних активности, уз пуно поштовање законских прописа и правила управљања имовином у јавној својини.

Сале за обуке, састанке и догађаје:

* Коришћење мултифункционалних сала за едукације, радионице и конференције;
* Техничка подршка за хибридне и онлајн догађаје (пројектори, стриминг, звучници);
* Могућност резервације простора за активности и предавања.

### ИТ и мрежна инфраструктура:

* Физички и логички одвојене мреже за тестирање решења;
* Подршка за хостовање развојних окружења и sandbox окружења.

### Приступ дата центрима и cloud ресурсима:

* Партнерски модели са државним cloud провајдерима (у складу са прописима);
* Могућност покретања пилот-пројеката уз инфраструктурну подршку.

### Подршка за сарадњу са јавним сектором:

* Подршка у успостављању пилот-пројеката са државним институцијама;
* Видљивост у оквиру националних платформи и иницијатива за сајбер безбедност.

### Визуелна и комуникациона подршка:

* Брендирање организације у оквиру простора Сајбер дистрикта;
* Укључивање у промотивне активности и јавне наступе ИТЕ;
* Видљивост на званичним порталима и догађајима.

### Менторска и стратешка подршка:

* Повезивање са домаћим и међународним експертима;
* Учешће у заједничким пројектима с академском заједницом и индустријом;
* Омогућавање умрежавања кроз националне и европске програме;
* Приступ радионицама, програмима обука и регулаторним консултацијама.

## УСЛОВИ УЧЕШЋА:

Право учешћа имају удружења регистрована у складу са Законом о удружењима, која испуњавају следеће услове:

* да је поднело попуњен пријавни формулар (Пријавни образац) са потребном документацијом у складу са Јавним позивом,
* да је регистровано у Агенцији за привредне регистре са примарним делокругом рада из Оснивачког акта у области сајбер безбедности,
* да је измирило обавезе по основу пореза и доприноса,
* да јој није изречена правоснажна мера забране обављања делатности,
* да јој рачун није у блокади,
* да над њом није покренут стечајни поступак или поступак ликвидације,
* да поседује неопходне техничке и кадровске капацитете којима може да обезбеди успешну реализацију пројектних активности (тим од најмање 3 активно ангажованих лица у организацији са искуством рада у иновационој делатности, од којих бар један мора да буде специјализован у области сајбер безбедности),
* доказ о обезбеђеном финансирању у износу не мањем од 50.000 евра за спровођење програмских активности у складу са циљевима позива,
* да је израђен и достављен детаљан акциони план пројекта са дефинисаном временском динамиком спровођења програмских активности за период од 12 месеци и расподелом обезбеђених финансијских средстава за спровођење програмских активности,
* документовано стратешко партнерство са најмање једном релевантном компанијом из области сајбер безбедности;
* документовано стратешко партнерство са најмање једним релевантним субјектом иновационе инфраструктуре дефинисаним у складу са Законом о иновационој делатности;
* спремност на блиску сарадњу са Канцеларијом за ИТ и еУправу у имплементацији заједничких иницијатива.

Изабране организације потписаће посебан споразум са ИТЕ на годину дана са могућношћу продужетка, којим ће се регулисати права и обавезе и спровођењу активности у Сајбер дистрикту.

**ДОКУМЕНТАЦИЈА КОЈА СЕ ПОДНОСИ ПРИЛИКОМ ПРИЈАВЕ:**

* правилно попуњен пријавни формулар потписан од стране овлашћеног представника организације – Образац пријаве,
* оригинал или оверен препис потврде надлежне филијале Пореске управе да је организација измирила све обавезе по основу пореза и доприноса закључно са датумом објављивања јавног позива,
* потписана изјава овлашћеног представника организације да поседују неопходне техничке и кадровске капацитете потребне за успешну реализацију циљева Сајбер дистрикта, а која садржи податак о укупном броју ангажованих лица, њиховим биографијама које одговарају критеријумима из Услова за учешће, као и податак о техничкој опремљености организације за реализацију циљева исказаних у пројекту,
* потписан детаљан акциони план пројекта са дефинисаном временском динамиком спровођења активности и расподелом обезбеђених финансијских средстава,
* извод из банке потписника пријаве и потпис овлашћеног лица који потврђује да је потписник пријаве обезбедио 50.000 евра за реализацију и спровођење програмских активности дефинисаним акционим планом,
* презентација предложеног пројекта (у ppt. формату, највише 5 слајдова у оквиру којих треба представити циљеве, планиране активности и друге важне информације о пројекту),
* закључен документ о стратешком партнерству са најмање једном релевантном компанијом из области сајбер безбедности и најмање једним релевантним субјектом иновационе инфраструктуре дефинисаним у складу са Законом о иновационој делатности.

ИТЕ и УНДП ће увидом у регистре на интернет страницама Агенције за привредне регистре, Народне банке Србије и Републичког завода за статистику утврдити да ли организација која конкурише испуњава услове за учешће из тачке 2), 4) и 5) Услова за учешће.

## ЕВАЛУАЦИЈА И ИСПУЊЕНОСТИ КРИТЕРИЈУМА ЗА УЧЕШЋЕ:

Организатор јавног позива задржава право да размотри **искључиво пријаве са достављеном комплетном пропратном документацијом у складу са условима учешћа.**

Евалуацију и оцену пријава врши стручни тим ИТЕу сарадњи са УНДП, и то на следећи начин:

* Оцена квалитета и компатибилности израђеног акционог плана пројекта са дефинисаном временском динамиком спровођења програмских активности за период од 12 месеци са циљевима Сајбер дистрикта – **30 поена**
* Обезбеђена финансијска средства у складу са условима учешћа – **40 поена**
* Технички и кадровски капацитети за спровођење активности – **20 поена**
* Стратешка партнерства – **10 поена**

**Максимални број поена је 100**.

Након достављања пријаве, ИТЕ и УНДП врше административну проверу комплетности пријаве. Пријаве које нису комплетне и које нису поднете на прописан начин неће бити узете у разматрање, о чему ће подносилац пријаве бити обавештен.

Евалуацију пристиглих пријава и испуњеност услова по Позиву утврђује стручни тим формиран од стране ИТЕ и УНДП (у даљем тексту: Стручни тим).

Стручни тим разматра пријаве по редоследу приспећа комплетне документације. У поступку разматрања пријава, Стручни тим утврђује испуњеност услова за учешће, као и да ли су циљеви и активности из поднете пријаве у складу са циљевима утврђеним Позивом.

Током евалуације пријава, Стручни тим може захтевати од подносиоца пријаве додатна појашњења, наводећи и рок за достављање одговора. Подносиоци пријава су у обавези да на исте одговоре у задатом року.

На предлог Стручног тима, ИТЕ доноси одлуку о додели средстава, након чега са изабраним корисником потписује споразум.

О коначној одлуци о избору организација за учешће у Сајбер дистрикту, Подносиоци пријава биће обавештени путем електронске поште.

## РОК И НАЧИН ПРИЈАВЕ:

Рок за подношење пријава је 15 дана од дана објављивања јавног позива.

Пријаве се подносе искључиво електронским путем на адресу: cyber.district@ite.gov.rs.

Непотпуне и неблаговремене пријаве неће бити разматране.

Све додатне информације могу се добити путем електронске поште: cyber.district@ite.gov.rs.

Текст јавног позива и потребна документација биће доступни на званичној интернет страници ИТЕ и Програма Уједињених нација за развој (УНДП).